4,92 % maradt a munkanélküliségi ráta decemberben | Bumm.sk
4,92 % maradt a munkanélküliségi ráta decemberben
2020. január 20. hétfő - 20:00
A regisztrált munkanélküliségi ráta decemberben maradt a 4,92%-os szinten. A novemberi adattal összehasonlítva a munkanélküliség aránya nem változott, az egy évvel korábbi adattal összehasonlítva 0,12 százalékponttal csökkent.
Mindez a Munka-, Szociális- és Családügyi Központ (ÚPSVaR) legfrissebb adataiból derül ki.
A rendelkezésre álló álláskeresők száma a tizenkettedik hónap végén elérte a 135 517 főt. Az egy hónappal korábbi adatokkal összehasonlítva 10 fővel gyarapodott, az egy évvel korábbi adatokkal összevetve pedig 2681 fővel, vagyis 1,94 %-kal csökkent az álláskeresők száma.
Az összes álláskeresővel számoló regisztrált munkanélküliségi ráta decemberben elérte a 6,01 %-ot. Az egy hónappal korábbi adatokkal összehasonlítva ez az érték nem változott, az egy évvel korábbi adatokkal összevetve 0,18 százalékponttal csökkent.
Az év tizenkettedik hónapjában összesen 165 455 álláskeresőt tartottak nyilván. A hónap folyamán a számuk 107 fővel, az előző évi adatokkal összehasonlítva 4347 fővel, vagyis 2,56 %-kal csökkent.
A regisztrált munkanélküliségi ráta decemberben a legmagasabb Eperjes megyében volt. Az országos átlagot (4,92 %) Besztercebánya és Kassa megyében (Košický kraj) is meghaladta a munkanélküliség. 41 járásban csökkent, 34 járásban emelkedett, négy járásban pedig változatlan maradt a regisztrált munkanélküliségi ráta.
A hónap végén a munkaügyi hivatalok 92 316 betölthető állást kínáltak. Az egy hónappal korábbi adatokkal összehasonlítva a munkalehetőségek száma 5467-tel csökkent. A legtöbb betölthető állás (27 085) Pozsony megyében, a legkevesebb (5157) Besztercebánya megyében állt rendelkezésre.